CELEX: 32021R0776
Language: ga
Date: 2021-05-11 00:00:00
Title: Rialachán Cur Chun Feidhme (AE) 2021/776 ón gCoimisiún an 11 Bealtaine 2021 lena mbunaítear teimpléid le haghaidh foirmeacha áirithe chomh maith le rialacha teicniúla i gcomhair malartú éifeachtach faisnéise faoi Rialachán (AE) 2018/1672 ó Pharlaimint na hEorpa agus ón gComhairle maidir le rialuithe ar airgead tirim atá ag teacht isteach san Aontas nó ag dul amach as

12.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 167/6
               
            
         RIALACHÁN CUR CHUN FEIDHME (AE) 2021/776 ÓN gCOIMISIÚN
         an 11 Bealtaine 2021
         lena mbunaítear teimpléid le haghaidh foirmeacha áirithe chomh maith le rialacha teicniúla i gcomhair malartú éifeachtach faisnéise faoi Rialachán (AE) 2018/1672 ó Pharlaimint na hEorpa agus ón gComhairle maidir le rialuithe ar airgead tirim atá ag teacht isteach san Aontas nó ag dul amach as
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2018/1672 ó Pharlaimint na hEorpa agus ón gComhairle an 23 Deireadh Fómhair 2018 maidir le rialuithe ar airgead tirim atá ag teacht isteach san Aontas nó ag dul amach as agus lena n-aisghairtear Rialachán (CE) Uimh. 1889/2005 (1), agus go háirithe Airteagal 16(1)(a), (c), (d) agus (e) de,
         De bharr an mhéid seo a leanas:
         
                     (1)
                  
                  
                     Déantar foráil le Rialachán (AE) 2018/1672 maidir le córas rialuithe i ndáil le hairgead tirim tionlactha nó neamhthionlactha dar luach EUR 10 000 nó níos mó atá ag teacht isteach san Aontas nó atá ag dul amach as, chun comhlánú a dhéanamh ar an gcreat dlíthiúil i dtaca le sciúradh airgid agus maoiniú sceimhlitheoireachta a chosc a leagtar síos i dTreoir (AE) 2015/849 ó Pharlaimint na hEorpa agus ón gComhairle (2).
                  
               
                     (2)
                  
                  
                     I dteannta na n-eilimintí sonraí a liostaítear in Airteagal 3(2) agus Airteagal 4(2) de Rialachán (AE) 2018/1672, ba cheart na heilimintí sonraí sonracha seo a leanas a áireamh san fhoirm ábhartha chun an t-iompróir, an dearbhóir, an t-úinéir, an seoltóir nó an faighteoir a shainaithint, de réir mar a bheidh: maidir le daoine nádúrtha - uimhreacha aitheantais pearsanta agus inscne; maidir le daoine dlítheanacha - uimhreacha clárúcháin agus aitheantais oibreoirí eacnamaíocha, ainm an chláir agus an tír chlárúcháin; maidir le doiciméid aitheantais - an tír eisiúna agus an dáta eisiúna, uimhir theileafóin agus seoladh ríomhphoist mar shonraí teagmhála; agus maidir le cóir iompair - an chuideachta iompair agus an uimhir thagartha. Is gá na heilimintí sonraí sin a chuimsiú chun laghdú a dhéanamh ar an riosca go mbeidh earráidí ann maidir le céannacht agus moilleanna i gcás fíorú ina dhiaidh sin, agus chun críoch anailíse riosca agus chun feabhas a chur ar éifeachtúlacht an chreata chomhchoitinn bainistithe riosca dá dtagraítear in Airteagal 5(4) de Rialachán (AE) 2018/1672.
                  
               
                     (3)
                  
                  
                     Chun aghaidh a thabhairt ar chásanna ina bhfuil úinéirí, faighteoirí nó faighteoirí beartaithe éagsúla nó cineálacha éagsúla airgid thirim, agus i gcás nach leor an méid spáis atá ar fáil ar an bhfoirm dhearbhúcháin nó ar an bhfoirm nochta, ba cheart ceangal a bheith ar dhearbhóirí bileoga breise a úsáid a bheidh le ceangal den fhoirm mar dhlúthchuid di. Chun cur chuige comhchuibhithe a áirithiú a mhéid a bhaineann le cur i bhfeidhm na rialuithe agus le próiseáil, tarchur agus anailísiú na ndearbhuithe a dhéanann na húdaráis ó Bhallstát go chéile, is iomchuí teimpléid a bhunú le haghaidh na mbileog breise.
                  
               
                     (4)
                  
                  
                     Chun gur féidir leis na húdaráis inniúla an fhaisnéis dá dtagraítear in Airteagal 10(3) de Rialachán (AE) 2018/1672 a tharchur chuig údaráis inniúla na mBallstát eile agus, i gcás inarb infheidhme, chuig an gCoimisiún, chuig Oifig an Ionchúisitheora Phoiblí Eorpaigh agus chuig Europol, i gcás ina bhfuil siad inniúil chun gníomhú air, ba cheart teimpléad na foirme chun sonraí den sórt sin a tharchur a bhunú. Is é an cuspóir atá leis an bhfoirm sin bailiú cruinn aonfhoirmeach agus tarchur éifeachtach na faisnéise a fhaightear faoi Airteagal 5(3), Airteagal 6(1) nó Airteagal 6(2) de Rialachán (AE) 2018/1672 agus na ndearbhuithe a fhaightear faoi Airteagal 3 nó 4 den Rialachán sin a áirithiú, i gcás ina bhfuil tásca ann go bhfuil baint ag an airgead tirim le gníomhaíocht choiriúil. Thairis sin, ba cheart an fhoirm a úsáid chun faisnéis anaithnid faoi rioscaí agus torthaí anailíse riosca dá dtagraítear in Airteagal 10(1)(d) den Rialachán sin a tharchur.
                  
               
                     (5)
                  
                  
                     Ós rud é go bhfuil cineálacha éagsúla faisnéise le tarchur agus nach ar an mbonn minicíochta amháin a tharchuirfear an fhaisnéis sin, ba cheart dhá chuid a bheith san fhoirm. Tá an chéad chuid den fhoirm beartaithe le haghaidh faisnéis faoi phointí (a), (b) agus (c) d’Airteagal 10(1) den Rialachán a tharchur. Mar dhlúthchuid den fhoirm sin, den fhoirm le haghaidh úsáid oifigiúil, ba cheart do na húdaráis inniúla na nithe seo a leanas a tharchur freisin, ag brath ar na himthosca fíorasacha – dearbhú ex officio arna chumadh de bhun Airteagal 5(3), taifeadadh na faisnéise faoi Airteagal 6(1) nó Airteagal 6(2) de Rialachán (AE) 2018/1672, agus na dearbhuithe a fhaightear faoi Airteagail 3 agus 4 den Rialachán sin i gcás ina bhfuil tásca ann go bhfuil baint ag an airgead tirim sin le gníomhaíocht choiriúil. Chun taifeadadh aonfhoirmeach na faisnéise a áirithiú faoi Airteagal 6(1) agus Airteagal 6(2) den Rialachán sin, ba cheart do na húdaráis inniúla na foirmeacha céanna a úsáid chun na sonraí riachtanacha a thaifeadadh. Tá an dara cuid den fhoirm beartaithe le haghaidh tarchur tréimhsiúil na faisnéise anaithnid faoi rioscaí agus torthaí anailíse riosca faoi Airteagal 10(1)(d) de Rialachán (AE) 2018/1672.
                  
               
                     (6)
                  
                  
                     Chun tarchur teicniúil trí mhodhanna leictreonacha a bhunú maidir leis an bhfaisnéis dá dtagraítear in Airteagal 9(1) de Rialachán (AE) 2018/1672 ó na húdaráis inniúla i ngach Ballstát chuig Aonad Faisnéise Airgeadais an Bhallstáit lena mbaineann, is gá rialacha teicniúla a leagan síos chun go bhféadfar faisnéis a mhalartú ar bhealach lánéifeachtach tríd an gCóras Faisnéise Custaim (CFC) a bunaíodh faoi Rialachán (CE) Uimh. 515/97 ón gComhairle (3). Tá d’aidhm leis na rialacha sin an t-ualach riaracháin ar na Ballstáit a laghdú. Ba cheart feidhm a bheith ag na rialacha céanna maidir leis an tarchur faisnéise dá dtagraítear in Airteagal 10(1)(a), (b) agus (c) de Rialachán (AE) 2018/1672. Ba cheart tarchur na faisnéise anaithnid faoi rioscaí agus torthaí anailíse riosca dá dtagraítear in Airteagal 10(1)(d) de Rialachán (AE) 2018/1672 a dhéanamh freisin trí CFC i gcomhréir le Rialachán (CE) Uimh. 515/97.
                  
               
                     (7)
                  
                  
                     Chun é a chur ar a gcumas d’údaráis inniúla gach Ballstáit an fhaisnéis staidrimh anaithnidithe maidir le dearbhuithe, rialuithe agus sáruithe dá dtagraítear in Airteagal 18(1)(c) de Rialachán (AE) 2018/1672 a tharchur chuig an gCoimisiún, ba cheart rialacha a leagan síos. Chun críocha Rialachán (AE) 2018/1672, ba cheart an gníomhú chun an fhaisnéis ábhartha a chur ar fáil go leictreonach don Choimisiún a mheas mar mhalartú leordhóthanach faisnéise, gan aon ghá leis an bhformáid dá dtagraítear in Airteagal 16(1)(e) de Rialachán (AE) 2018/1672 a ghlacadh.
                  
               
                     (8)
                  
                  
                     I bhfianaise go mbeidh feidhm ag Rialachán (AE) 2018/1672 ón 3 Meitheamh 2021, ba cheart feidhm a bheith ag an Rialachán seo ón dáta céanna.
                  
               
                     (9)
                  
                  
                     I gcás inar gá sonraí pearsanta a phróiseáil, chun críocha an Rialacháin seo, ba cheart é sin a dhéanamh i gcomhréir le dlí an Aontais is infheidhme maidir le cosaint sonraí pearsanta. Is faoi réir Rialacháin (AE) 2016/679 (4) agus (AE) 2018/1725 (5) ó Pharlaimint na hEorpa agus ón gComhairle a dhéantar aon phróiseáil ar shonraí pearsanta bunaithe ar an Rialachán seo, a mhéid a bhaineann leis an bpróiseáil a dhéanann údaráis inniúla na mBallstát agus an phróiseáil a dhéantar in CFC, faoi seach.
                  
               
                     (10)
                  
                  
                     Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 agus thug sé a thuairim uaidh an 12 Feabhra 2021.
                  
               
                     (11)
                  
                  
                     Tá na bearta dá bhforáiltear sa Rialachán seo i gcomhréir leis an tuairim ón gCoiste um Rialuithe ar Airgead Tirim, arna bhunú le Rialachán (AE) 2018/1672,
                  
               TAR ÉIS AN RIALACHÁN SEO A GHLACADH:
         
            Airteagal 1
            Foirm Dhearbhúcháin
            Comhlíonfaidh an fhoirm dhearbhúcháin dá dtagraítear in Airteagal 3(3) de Rialachán (AE) 2018/1672 (“an fhoirm dhearbhúcháin”) an teimpléad a leagtar amach i gCuid 1 d’Iarscríbhinn I a ghabhann leis an Rialachán seo agus is i gcomhréir leis na nótaí maidir le húsáid na foirme a shonraítear ann a chomhlánófar an dearbhú.
         
         
            Airteagal 2
            Foirm nochta
            Comhlíonfaidh an fhoirm nochta dá dtagraítear in Airteagal 4(3) de Rialachán (AE) 2018/1672 (“an fhoirm nochta”) an teimpléad a leagtar amach i gCuid 2 d’Iarscríbhinn I a ghabhann leis an Rialachán seo agus is i gcomhréir leis na nótaí maidir le húsáid na foirme a shonraítear ann a chomhlánófar an dearbhú.
         
         
            Airteagal 3
            Bileoga breise a ghabhann leis na foirmeacha
            I gcás nach leor an méid spáis atá ar fáil ar an bhfoirm dhearbhúcháin nó ar an bhfoirm nochta, de réir mar a bheidh, úsáidfear bileoga breise mar atá sna teimpléid a leagtar amach i gCuid 3 nó i gCuid 4 d’Iarscríbhinn I, faoi seach. I gcás ina gceanglaítear bileoga breise le dearbhú nó le foirm nochta, measfar iad a bheith ina ndlúthchuid di.
         
         
            Airteagal 4
            Foirmeacha le haghaidh úsáid oifigiúil
            
               1.   Chun an fhaisnéis dá dtagraítear in Airteagal 10(1)(a), (b) agus (c) de Rialachán (AE) 2018/1672 a thaifeadadh agus a tharchur, úsáidfidh na húdaráis inniúla an fhoirm le haghaidh úsáid oifigiúil mar atá sa teimpléad a leagtar amach i gCuid I d’Iarscríbhinn II a ghabhann leis an Rialachán seo.
            
            
               2.   I gcás nár comhlíonadh an oibleagáid airgead tirim tionlactha a dhearbhú faoi Airteagal 3 de Rialachán (AE) 2018/1672 ná an oibleagáid airgead tirim neamhthionlactha a nochtadh faoi Airteagal 4 den Rialachán sin agus ina bhfuil sé de cheangal ar na húdaráis inniúla, de bhun Airteagal 5(3) den Rialachán sin, dearbhú ex officio a chumadh, úsáidfidh siad an teimpléad a leagtar amach i gCuid 1 nó i gCuid 2 d’Iarscríbhinn I a ghabhann leis an Rialachán seo agus, más gá, i gcomhréir le hAirteagal 3 den Rialachán seo, úsáidfidh siad an teimpléad a leagtar amach i gCuid 3 nó i gCuid 4 den Iarscríbhinn sin, faoi seach. Déanfar an dearbhú arna chumadh de bhun na míre seo a cheangal den fhoirm le haghaidh úsáid oifigiúil dá dtagraítear i mír 1, agus déanfar é a tharchur leis an bhfoirm sin.
            
            
               3.   I gcás ina mbraitheann na húdaráis inniúla iompróir a bhfuil suim airgid thirim aige atá faoi bhun na tairsí dá dtagraítear in Airteagal 3 de Rialachán (AE) 2018/1672 agus go bhfuil tásca ann go bhfuil baint ag an airgead tirim le gníomhaíocht choiriúil, úsáidfidh na húdaráis inniúla an teimpléad a leagtar amach i gCuid 1 d’Iarscríbhinn I a ghabhann leis an Rialachán seo agus, más gá, i gcomhréir le hAirteagal 3 den Rialachán seo, úsáidfidh siad an teimpléad a leagtar amach i gCuid 3 den Iarscríbhinn sin chun an fhaisnéis sin a thaifeadadh. Déanfar taifeadadh na faisnéise sin de bhun na míre seo a cheangal agus a tharchur leis an bhfoirm le haghaidh úsáid oifigiúil dá dtagraítear i mír 1.
            
            
               4.   I gcás ina bhfaigheann na húdaráis inniúla go bhfuil airgead tirim neamhthionlactha faoi bhun na tairsí dá dtagraítear in Airteagal 4 de Rialachán (AE) 2018/1672 ag teacht isteach san Aontas nó ag dul amach as agus go bhfuil tásca ann go bhfuil baint ag an airgead le gníomhaíocht choiriúil, úsáidfidh na húdaráis inniúla an teimpléad a leagtar amach i gCuid 2 d’Iarscríbhinn I a ghabhann leis an Rialachán agus, más gá, i gcomhréir le hAirteagal 3 den Rialachán seo, úsáidfidh siad an teimpléad a leagtar amach i gCuid 4 den Iarscríbhinn chun an faisnéis sin a thaifeadadh. Déanfar taifeadadh na faisnéise sin de bhun na míre seo a cheangal den fhoirm le haghaidh úsáid oifigiúil dá dtagraítear i mír 1, agus déanfar é a tharchur leis an bhfoirm sin.
            
            
               5.   I gcás ina bhfaigheann na húdaráis inniúla go bhfuil tásca ann go bhfuil baint ag dearbhú a fhaightear faoi Airteagal 3 nó 4 de Rialachán (AE) 2018/1672 le gníomhaíocht choiriúil, déanfaidh na húdaráis inniúla an dearbhú a cheangal den fhoirm le haghaidh úsáid oifigiúil dá dtagraítear i mír 1, agus déanfar é a tharchur leis an bhfoirm sin.
            
            
               6.   Úsáidfidh na húdaráis inniúla an fhoirm le haghaidh úsáid oifigiúil maidir le faisnéis anaithnid faoi rioscaí agus torthaí anailíse riosca a tharchur, mar atá sa teimpléad a leagtar amach i gCuid 2 d’Iarscríbhinn II a ghabhann leis an Rialachán seo, chun faisnéis anaithnid faoi rioscaí agus torthaí anailíse riosca dá dtagraítear in Airteagal 10(1)(d) de Rialachán (AE) 2018/1672 a tharchur.
            
         
         
            Airteagal 5
            Faisnéis a mhalartú tríd an gCóras Faisnéise Custaim
            
               1.   Déanfaidh na húdaráis inniúla an fhaisnéis arna taifeadadh i gcomhréir le hAirteagail 3 agus 4, Airteagal 5(3) agus Airteagal 6 de Rialachán (AE) 2018/1672 a tharchur chuig an gCóras Faisnéise Custaim (CFC) ar mhodh ar bith de na modhanna seo a leanas:
               
                           (a)
                        
                        
                           tríd an bhfaisnéis a iontráil de láimh trí chomhéadan gréasáin úsáideoirí CFC;
                        
                     
                           (b)
                        
                        
                           tríd an bhfaisnéis a easpórtáil ón gcóras/ó na córais náisiúnta agus í a iompórtáil isteach in CFC ag úsáid formáid sonraí XML CFC;
                        
                     
                           (c)
                        
                        
                           tríd an gcóras/trí na córais náisiúnta a nascadh go díreach le CFC trí chomhéadan córas le córas arna sholáthar ag CFC.
                        
                     
            
               2.   Déanfaidh na húdaráis inniúla an fhaisnéis dá dtagraítear in Airteagal 9(1) de Rialachán (AE) 2018/1672 a tharchur chuig an Aonad Faisnéise Airgeadais (AFA) sa Bhallstát ina bhfuarthas í tríd an bhfaisnéis sin a tharchur chuig CFC i gcomhréir le mír 1.
            
            
               3.   Déanfaidh na húdaráis inniúla an fhaisnéis dá dtagraítear in Airteagal 10(1)(a), (b) agus (c) de Rialachán (AE) 2018/1672 a tharchur chuig na Ballstáit eile tríd an bhfaisnéis sin a tharchur chuig CFC i gcomhréir le mír 1.
            
            
               4.   Déanfaidh na húdaráis inniúla an fhaisnéis anaithnid faoi rioscaí agus na torthaí anailíse riosca dá dtagraítear in Airteagal 10(1)(d) de Rialachán (AE) 2018/1672 a tharchur go leictreonach trí CFC chuig údaráis inniúla na mBallstát eile.
            
            
               5.   Déanfaidh na húdaráis inniúla an fhaisnéis dá dtagraítear in Airteagal 10(1) de Rialachán (AE) 2018/1672 a chur ar fáil do na faighteoirí dá dtagraítear in Airteagal 10(2) den Rialachán sin, trína tarchur chuig CFC i gcomhréir le míreanna 3 agus 4 den Airteagal seo, faoi seach, i gcás ina bhfuil tásca ann go bhfuil baint ag an airgead tirim le gníomhaíocht choiriúil a d’fhéadfadh dochar a dhéanamh do leasanna airgeadais an Aontais.
            
            
               6.   Measfar gurb é dáta tarchurtha na faisnéise chun críocha Airteagal 9(3) agus Airteagal 10(4) agus (5) de Rialachán (AE) 2018/1672 dáta an tarchurtha leictreonaigh i gcomhréir le míreanna 1, 2, 3 agus 4 den Airteagal seo.
            
         
         
            Airteagal 6
            Faisnéis staidrimh anaithnidithe
            
               1.   Na dearbhuithe, na dearbhuithe nochta, na dearbhuithe ex officio a dhéantar i gcomhréir le hAirteagal 5(3) de Rialachán (AE) 2018/1672, na taifeadtaí i gcomhréir le hAirteagal 6 den Rialachán sin agus aon fhaisnéis eile atá ar fáil in CFC, is iad sin a bheidh ina bhfoinse le haghaidh na faisnéise staidrimh anaithnidithe.
            
            
               2.   Le tarchur na faisnéise chuig CFC ar chaoi a fhágfaidh go mbeidh sí ar fáil don Choimisiún, measfar go mbeidh tarchur na faisnéise ábhartha déanta mar a fhoráiltear maidir leis sin in Airteagal 18(1)(c) de Rialachán (AE) 2018/1672.
            
            
               3.   Áiritheoidh na Ballstáit, i dtaca le faisnéis maidir le gach dearbhú, rialú agus sárú sa tréimhse thagartha atá i gceist, go bhfuil an fhaisnéis sin tarchurtha acu chuig CFC agus tabharfaidh siad fógra láithreach don Choimisiún sa chás go mbeidh na sonraí sin in CFC faoi réir athbhreithnithe.
            
         
         
            Airteagal 7
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 3 Meitheamh 2021.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 11 Bealtaine 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 284, 12.11.2018, lch. 6.
         
            (2)  Treoir (AE) 2015/849 ó Pharlaimint na hEorpa agus ón gComhairle an 20 Bealtaine 2015 maidir le cosc a chur ar úsáid an chórais airgeadais chun críoch sciúrtha airgid nó maoinithe sceimhlitheoirí, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle, agus lena n-aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE ón gCoimisiún (IO L 141, 5.6.2015, lch. 73).
         
            (3)  Rialachán (CE) Uimh. 515/97 ón gComhairle an 13 Márta 1997 maidir le cúnamh frithpháirteach idir údaráis riaracháin na mBallstát agus maidir le comhar idir na Ballstáit agus an Coimisiún chun a áirithiú go gcuirfear an dlí ar ábhair chustaim agus ar ábhair thalmhaíochta i bhfeidhm i gceart (IO L 82, 22.3.1997, lch. 1).
         
            (4)  Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (an Rialachán Ginearálta maidir le Cosaint Sonraí) (IO L 119, 4.5.2016, lch. 1).
         
            (5)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).
      
      
         
            IARSCRÍBHINN I
            CUID 1
            
               
            
               
            
               
            
               
                  NÓTAÍ MAIDIR LE hÚSÁID NA FOIRME
               
            
            
                        
                           FAISNÉIS GHINEARÁLTA
                        
                        Tá an oibleagáid maidir le hairgead tirim a dhearbhú le linn teacht isteach san Aontas nó le linn dul amach as an Aontas ina cuid de straitéis an Aontais Eorpaigh chun cosc a chur ar sciúradh airgid agus chun maoiniú sceimhlitheoireachta a chomhrac. Ní mór an fhoirm dearbhaithe seo a líonadh isteach le linn teacht isteach san Aontas Eorpach nó le linn dul amach as an Aontas agus airgead tirim EUR 10 000 nó níos mó ar iompar (nó a choibhéis sin in airgeadraí eile) (Airteagal 3 de Rialachán (AE) 2018/1672 ó Pharlaimint na hEorpa agus ón gComhairle).
                        I gcás ina soláthraítear faisnéis mhícheart nó neamhiomlán, nó i gcás nach gcuirtear an t-airgead tirim ar fáil lena rialú, ní mheastar gur chomhlíon an t-iompróir a oibleagáid agus d’fhéadfadh sé go ngearrfar pionóis air faoin reachtaíocht náisiúnta is infheidhme.
                        Déanfaidh na húdaráis inniúla an fhaisnéis agus na sonraí pearsanta a thaifeadadh agus a phróiseáil agus cuirfear an fhaisnéis sin ar fáil don Aonad um Fhaisnéis Airgeadais (AFA) i gcomhréir le hAirteagal 9 de Rialachán (AE) 2018/1672. Sna cásanna dá dtagraítear in Airteagail 10 agus 11 den Rialachán sin, cuirfear na sonraí ar fáil freisin do na húdaráis a luaitear iontu. Feidhmeoidh údaráis inniúla an Bhallstáit ina gcuirtear an dearbhú isteach mar rialaitheoirí ar na sonraí pearsanta a fhaigheann siad agus coinneoidh siad na sonraí a bhailítear i gcomhréir le hAirteagal 13 de Rialachán (AE) 2018/1672, trí réamhshocrú ar feadh cúig bliana. Is chun gníomhaíochtaí coiriúla a chosc agus a chomhrac, agus chuige sin amháin, a dhéanfar sonraí pearsanta a phróiseáil. Maidir le rochtain a fháil ar an bhfaisnéis iomlán, lena n-áirítear faisnéis faoi do chearta, féach an ráiteas príobháideachais i gceangal leis/ an nasc chuig faisnéis ar líne de chuid na mBallstát maidir le cosaint sonraí.
                        
                           MÍNIÚ AR NA TÉARMAÍ A ÚSÁIDTEAR I gCOMHRÉIR LE RIALACHÁN (AE) 2018/1672
                        
                        Ciallaíonn iompróir aon duine nádúrtha a thagann isteach san Aontas Eorpach nó a théann amach as agus a bhfuil airgead tirim ar iompar ar a sheilbh aige, ina bhagáiste nó ina chóir iompair.
                        Ciallaíonn airgeadra nótaí bainc agus monaí atá i gcúrsaíocht mar mhodh malartaithe, nó a bhí i gcúrsaíocht mar mhodh malartaithe agus is féidir a mhalartú fós trí institiúidí airgeadais nó bainc cheannais le haghaidh nótaí bainc agus monaí atá i gcúrsaíocht mar mhodh malartaithe.
                        Ciallaíonn ionstraimí soshannta iompróra ionstraimí seachas airgeadra agus a thugann teideal dá sealbhóirí suim airgeadais a éileamh ar na ionstraimí a thíolacadh, gan a bheith de dhualgas ar an sealbhóir a aitheantas ná a haitheantas ná teideal chun na suime sin a chruthú. Is iad seo a leanas na hionstraimí sin:
                        
                                    (a)
                                 
                                 
                                    seiceanna taistil; [agus]
                                 
                              
                                    (b)
                                 
                                 
                                    seiceanna, nótaí gealltanais nó orduithe airgid atá i bhfoirm iompróra, atá sínithe ach le hainm an íocaí fágtha ar lár, atá formhuinithe gan srian, atá déanta amach d’íocaí samhailteach, nó i bhfoirm eile a fhágann go n-aistrítear an teideal nuair a sheachadtar an t-airgead.
                                 
                              
                           
                              Tráchtearraí a úsáidtear mar stórtha luacha fíorleachtacha
                           
                        
                        
                                    (a)
                                 
                                 
                                    monaí le cion óir 90 % ar a laghad; [agus]
                                 
                              
                                    (b)
                                 
                                 
                                    buillean amhail barraí, cnapanna nó meallta le cion óir 99,5 % ar a laghad.
                                 
                              
                  
                        •
                     
                     
                        
                           Tá gach réimse ar an bhfoirm seo éigeantach agus ní mór gach réimse a líonadh isteach. Ní mór na réimsí san fhoirm atá marcáilte le réiltín (*) a líonadh isteach, i gcás ina mbaineann siad le hábhar nó i gcás inarb ann dóibh.
                        
                     
                  
                        •
                     
                     
                        
                           Ní mór gach cuid bhán a líonadh isteach i gceannlitreacha agus i ndúch dubh. Níor cheart ábhar a bhfuil líne curtha tríd, focail a bhfuil ábhar eile scríofa anuas orthu nó athruithe eile a bheith sna foirmeacha.
                        
                     
                  
                        •
                     
                     
                        
                           Ní mór na codanna atá marcáilte ‘le haghaidh úsáid oifigiúil’ a fhágáil bán.
                        
                     
                  
                        •
                     
                     
                        
                           Uimhir aitheantais phearsanta (i.e. ní mór cáin phearsanta, uimhir slándála sóisialta nó uimhir aitheantais phearsanta ar leith atá comhchosúil leis an uimhir sin), seoladh, cód poist, uimhir theileafóin agus seoladh ríomhphoist a líonadh isteach, má bhaineann siad le hábhar. Mura mbaineann le hábhar, sonraigh ‘N/B’.
                        
                     
                  
                        •
                     
                     
                        
                           Ní mór an uimhir chánach breisluacha (CBL) agus an Uimhir chláraithe agus aitheantais oibreoirí eacnamaíocha a líonadh isteach (Uimhir EORI - is uimhir uathúil í seo, ar fud na hEorpa, arna sannadh ag údarás custaim an Bhallstáit d’oibreoirí eacnamaíocha a bhfuil baint acu le gníomhaíochtaí custaim), i gcás inarb ann dóibh. Murab ann dóibh, sonraigh ‘N/B’.
                        
                     
                  
                        •
                     
                     
                        
                           I gcás nach eol don iompróir an fhaisnéis a iarrtar, sonraigh ‘ní heol’.
                        
                     
                  
                        •
                     
                     
                        
                           Ní mór an fhoirm a líonadh isteach i gceann de theangacha oifigiúla an Aontais Eorpaigh a nglacann údaráis inniúla an Bhallstáit leo san áit ina ndéantar an dearbhú.
                        
                     
                  
               
                  Roinn 1: Ag teacht isteach san Aontas nó ag dul amach as an Aontas
               
            
            Cuir tic leis an mbosca cuí lena shonrú cé acu atá an t-iompróir ag teacht isteach san Aontas nó ag dul amach as an Aontas. I gcás idirthuras tríd an Aontas, éilítear dearbhú freisin le linn teacht isteach san Aontas agus le linn dul amach as an Aontas.
            
               
                  Roinn 2: Sonraí iompróir an airgid thirim
               
            
            Ní mór sonraí pearsanta an iompróra a líonadh isteach sa roinn seo mar atá siad ar a dhoiciméad aitheantais.
            I gcás nach féidir leis an iompróir an dearbhú a shíniú go dlíthiúil, cuirfidh ionadaí dlíthiúil an iompróra an dearbhú isteach.
            
               
                  Roinn 3: Mionsonraí an turais
               
            
            Ní mór an fhaisnéis faoi thír an chéad imeachta, tír an chinn scríbe agus na cóir iompair a sholáthar. Ní mór faisnéis faoin tír idirthurais nó faoi na tíortha idirthurais ina ndéanann an t-iompróir an t-airgead tirim a aistriú a shonrú chomh maith leis an gcuideachta iompair, má bhaineann le hábhar.
            
                        —
                     
                     
                        Cuir tic le ‘Aeriompar’ más ag teacht isteach san Aontas nó ag dul amach as an Aontas in aerárthach atá tú. Ní mór an cineál aerárthaigh (eitilt tráchtála, scairdeitleán príobháideach, eile) a sholáthar. Ní mór uimhir na heitilte nó uimhir chlárúcháin an aerárthaigh (i gcás scairdeitleán príobháideach) a sholáthar sa réimse ‘Uimhir thagartha’.
                     
                  
                        —
                     
                     
                        Cuir tic leis an mbosca ‘Ar muir / Ar abhainn’ más ag teacht isteach san Aontas nó ag dul amach as ar muir nó ar abhainn atá tú. Ní mór an cineál soithigh (soitheach tráchtála, luamh, eile) a sholáthar. Ní mór ainm an tsoithigh a sholáthar sa réimse ‘Uimhir thagartha’ agus na sonraí i ndáil leis an líne loingis a sholáthar faoi ‘Cuideachta iompair’.
                     
                  
                        —
                     
                     
                        Cuir tic le ‘Ar Bóthar’ más ag teacht isteach san Aontas nó ag imeacht as an Aontas atá tú d’aon chineál feithicle bóthair innealta. Ní mór cineál an iompair de bhóthar a sholáthar (leoraí, carr bus, eile). Ní mór cód tíre agus uimhirphláta na feithicle a sholáthar sa réimse ‘Uimhir thagartha’.
                     
                  
                        —
                     
                     
                        Cuir tic leis an mbosca ‘Ar iarnród’ más ag teacht isteach san Aontas nó ag imeacht as an Aontas ar thraein atá tú. Ní mór uimhir na traenach a sholáthar sa réimse ‘Uimhir thagartha’ agus an chuideachta traenach a sholáthar faoi ‘Cuideachta traenach’.
                     
                  
                        —
                     
                     
                        Cuir tic leis an mbosca ‘Eile’ i gcás nach n-úsáidtear aon cheann de na modhanna iompair eile agus sonraigh an cineál iompair (e.g. de shiúl na gcos, rothar).
                     
                  
               
                  Roinn 4: Sonraí an airgid thirim
               
            
            Ní mór méid iomlán an airgid thirim atá ar iompar ag an iompróir a líonadh isteach sa Roinn seo. Sainmhínítear ‘airgead tirim’ faoi ‘Faisnéis Ghinearálta’. Ní mór ar a laghad ceann amháin de na roghanna [(i) airgeadra; (ii) ionstraimí soshannta iompróra nó (iii) tráchtearraí a úsáidtear mar stórtha luacha fíorleachtacha] a líonadh isteach.
            I gcás nach leor an méid spáis atá ar fáil ar an bhfoirm dhearbhúcháin, ní mór bileoga breise a úsáid chun sonraí an airgid thirim a sholáthar. Is dearbhú aonair é gach faisnéis a sholáthraítear agus ní mór gach bileog bhreise a uimhriú agus a shíniú.
            
               
                  Roinn 5: Foinse eacnamaíoch agus úsáid bheartaithe an airgid thirim
               
            
            Ní mór Foroinn 5.A a líonadh isteach i gcónaí más aonúinéir é an t-iompróir nó mura bhfuil ach úinéir amháin ann chun an fhoinse eacnamaíochábhartha a shonrú.
            Ní mór Foroinn 5.B a líonadh isteach más é an t-iompróir an t-aonúinéir agus an t-aonfhaighteoir beartaithe freisin nó i gcás nach bhfuil ach faighteoir amháin le húsáid bheartaithe an airgid thirim a shonrú.
            Is féidir níos mó ná rogha amháin a roghnú i ngach Foroinn. Mura mbaineann aon cheann de na roghanna le hábhar, cuir tic leis an mbosca ‘eile’ agus sonraigh na mionsonraí.
            Má tá níos mó ná úinéir amháin nó níos mó ná faighteoir beartaithe amháin ann, ní mór an fhaisnéisábhartha faoi fhoinse eacnamaíoch agus úsáid bheartaithe an airgid le haghaidh na n-úinéirí agus/nó na bhfaighteoirí beartaithe a líonadh isteach ar bhileoga breise mar a luaitear thíos. Sa chás sin, cuir tic le ‘eile’ agus sonraigh ‘bileoga breise’.
            
               
                  Roinn 6: Úinéir an airgid thirim
               
            
            
               Aon úinéir amháin
            
            Más é an t-iompróir aonúinéir an airgid thirim, cuir tic leis an mbosca cuí agus lean ar aghaidh go dtí Roinn 7.
            Murab ionann an t-iompróir agus an t-aonúinéir, sonraigh cé acu is duine nádúrtha eile nó duine dlítheanach eile é an t-aonúinéir agus cuir tic leis an mbosca cuí. Ní mór na sonraí a líonadh isteach i bhForoinn 6.A (le haghaidh duine nádúrtha) nó i bhForoinn 6.B (le haghaidh duine dlítheanach) agus dul ar aghaidh go dtí Roinn 7. Más duine nádúrtha é an t-iompróir, ní mór na sonraí pearsanta a líonadh isteach mar atá siad ar a dhoiciméad aitheantais.
            
               Níos mó ná úinéir amháin
            
            I gcás ina bhfuil níos mó ná úinéir amháin ann, ní mór an líon iomlán úinéirí a líonadh isteach sa bhosca cuí. Le haghaidh gach úinéir breise, ní mór bileoga breise ar leith a líonadh isteach ina dtugtar a shonraí, an méid airgid thirim atá faoina úinéireacht, foinse eacnamaíoch an airgid thirim agus an úsáid atá beartaithe a bhaint as. Má tá an t-iompróir ar dhuine de na húinéirí, ní mór bileog bhreise a líonadh isteach dósan freisin, ina sonraítear méid an airgid thirim atá faoi úinéireacht an iompróra, foinse eacnamaíoch an airgid thirim agus an úsáid atá beartaithe a bhaint as. Is dearbhú aonair é gach faisnéis a sholáthraítear agus ní mór gach bileog bhreise a uimhriú agus a shíniú.
            
               
                  Roinn 7: Faighteoir beartaithe an airgid thirim
               
            
            
               Aon fhaighteoir beartaithe amháin
            
            Sonraigh an é an t-iompróir aonfhaighteoir beartaithe an airgid thirim. Más amhlaidh atá, cuir tic leis an mbosca cuí agus lean ar aghaidh go dtí Roinn 8.
            Murab é an t-iompróir an t-aonfhaighteoir beartaithe, cuir tic leis an mbosca cuí lena shonrú cé acu is duine nádúrtha nó duine dlítheanach an t-aonfhaighteoir beartaithe. Ní mór an fhaisnéis a líonadh isteach i bhForoinn 7.A (le haghaidh duine nádúrtha) nó i bhForoinn 7.B (le haghaidh duine dlítheanach) agus dul ar aghaidh go dtí Roinn 8. I gcás gur duine nádúrtha é an t-iompróir, ní mór na sonraí pearsanta a líonadh isteach mar atá siad ar a dhoiciméad aitheantais.
            
               Níos mó ná faighteoir beartaithe amháin
            
            I gcás ina bhfuil níos mó ná faighteoir beartaithe amháin, ní mór an líon iomlán faighteoirí beartaithe a líonadh isteach sa bhosca cuí. Le haghaidh gach faighteoir beartaithe, ní mór bileoga breise ar leithligh a líonadh isteach ina dtabharfar sonraí gach faighteora bheartaithe, an méid airgid atá le fáil aige agus an úsáid a bheartaítear a bhaint as. Má tá an t-iompróir ar dhuine de na faighteoirí beartaithe, ní mór bileog bhreise a líonadh isteach dósan freisin, lena n-áirítear méid an airgid thirim atá le fáil ag an iompróir agus an úsáid a bheartaítear a bhaint as. Is dearbhú aonair é gach faisnéis a sholáthraítear agus ní mór gach bileog bhreise a uimhriú agus a shíniú.
            
               
                  Roinn 8: Síniú
               
            
            Cuir isteach an dáta, an áit agus an t-ainm agus sínigh an fhoirm dhearbhúcháin. Sonraigh an líon iomlán bileog breise a úsáideadh. Murar úsáideadh aon bhileog breise, sonraigh nialas (0). Is féidir leis an iompróir tic a chur leis an mbosca cuí chun cóip fhormhuinithe den dearbhú a iarraidh.
            CUID 2
            
               
            
               
            
               
            
               
            
               
            
               
                  NÓTAÍ MAIDIR LE hÚSÁID NA FOIRME
               
            
            
                        
                           FAISNÉIS GHINEARÁLTA
                        
                        Tá an oibleagáid maidir le hairgead tirim a nochtadh, arna iarraidh sin, le linn teacht isteach san Aontas agus le linn dul amach as an Aontas ina cuid de straitéis an Aontais Eorpaigh chun cosc a chur ar sciúradh airgid agus chun maoiniú sceimhlitheoireachta a chomhrac. Ní mór an fhoirm dhearbhúcháin seo a líonadh isteach le linn teacht isteach san Aontas agus le linn dul amach as an Aontas agus airgead tirim EUR 10 000 nó níos mó ar iompar (nó ó a choibhéis in airgeadraí eile), cuireann údaráis inniúla an Bhallstáit, trína bhfuil an t-airgead tirim ag teacht isteach nó ag imeacht, de cheangal ar an seoltóir nó ar fhaighteoir an airgid thirim, nó ar ionadaí de chuid an fhaighteora, de réir mar a bheidh, dearbhú nochta a dhéanamh laistigh de sprioc 30 lá (Airteagal 4 de Rialachán (AE) 2018/1672 ó Pharlaimint na hEorpa agus ón gComhairle).
                        Mura ndéantar an dearbhú nochta laistigh de 30 lá, nó má sholáthraítear faisnéis mhíchruinn nó neamhiomlán, nó murar cuireadh an t-airgead ar fáil lena rialú, ní mheastar go bhfuil a oibleagáid comhlíonta ag an ndearbhóir agus d'fhéadfadh sé go ngearrfaí pionóis ar an dearbhóir sin faoin reachtaíocht náisiúnta is infheidhme.
                        Déanfaidh na húdaráis inniúla an fhaisnéis agus na sonraí pearsanta a thaifeadadh agus a phróiseáil agus cuirfear an fhaisnéis sin ar fáil don Aonad um Fhaisnéis Airgeadais (AFA) i gcomhréir le hAirteagal 9 de Rialachán (AE) 2018/1672. Sna cásanna dá dtagraítear in Airteagail 10 agus 11 den Rialachán sin, cuirfear na sonraí ar fáil freisin do na húdaráis a luaitear iontu. Feidhmeoidh údaráis inniúla an Bhallstát ina gcuirtear an dearbhú nochta isteach mar rialaitheoirí ar na sonraí pearsanta a fhaigheann siad agus coinneoidh siad na sonraí a bhailítear i gcomhréir le hAirteagal 13 de Rialachán (AE) 2018/1672, trí réamhshocrú ar feadh cúig bliana. Is chun gníomhaíochtaí coiriúla a chosc agus a chomhrac, agus chuige sin amháin, a dhéanfar sonraí pearsanta a phróiseáil. Chun rochtain a bheith agat ar an bhfaisnéis iomlán, lena n-áirítear faisnéis faoi do chearta, féach an ráiteas príobháideachais i gceangal agus an nasc chuig faisnéis ar líne de chuid na mBallstát maidir le cosaint sonraí.
                        
                           MÍNIÚ AR NA TÉARMAÍ A ÚSÁIDTEAR I gCOMHRÉIR LE RIALACHÁN (AE) 2018/1672
                        
                        Ciallaíonn airgeadra nótaí bainc agus monaí atá i gcúrsaíocht mar mhodh malartaithe , nó a bhí i gcúrsaíocht mar mhodh malartaithe agus is féidir a mhalartú fós trí institiúidí airgeadais nó bainc cheannais le haghaidh nótaí bainc agus monaí atá i gcúrsaíocht mar mhodh malartaithe.
                        
                           Ciallaíonn Ionstraimí soshannta iompróra ionstraimí seachas airgeadra agus a thugann teideal dá sealbhóirí suim airgeadais a éileamh ar na ionstraimí a thíolacadh, gan a bheith de dhualgas ar an sealbhóir a aitheantas ná a haitheantas ná teideal chun na suime sin a chruthú. Is iad seo a leanas na hionstraimí sin:
                        
                                    (a)
                                 
                                 
                                    seiceanna taistil; [agus]
                                 
                              
                                    (b)
                                 
                                 
                                    seiceanna, nótaí gealltanais nó orduithe airgid atá i bhfoirm iompróra, atá sínithe ach le hainm an íocaí fágtha ar lár, atá formhuinithe gan srian, atá déanta amach d’íocaí samhailteach, nó i bhfoirm eile a fhágann go n-aistrítear an teideal nuair a sheachadtar an t-airgead.
                                 
                              
                           
                              Tráchtearraí a úsáidtear mar stórtha luacha fíorleachtacha,
                           
                        
                        
                                    (a)
                                 
                                 
                                    monaí le cion óir 90 % ar a laghad; [agus]
                                 
                              
                                    (b)
                                 
                                 
                                    buillean amhail barraí, cnapanna nó meallta le cion óir 99,5 % ar a laghad.
                                 
                              
                  
                        •
                     
                     
                        
                           Tá gach réimse ar an bhfoirm seo éigeantach agus ní mór gach réimse a líonadh isteach. Ní mór na réimsí san fhoirm atá marcáilte le réiltín (*) a líonadh isteach, i gcás ina mbaineann siad le hábhar nó i gcás inarb ann dóibh.
                        
                     
                  
                        •
                     
                     
                        
                           Ní mór gach cuid bhán a líonadh isteach i gceannlitreacha agus i ndúch dubh. Níor cheart ábhar a bhfuil líne curtha tríd, focail a bhfuil ábhar eile scríofa anuas orthu nó athruithe eile a bheith sna foirmeacha.
                        
                     
                  
                        •
                     
                     
                        
                           Ní mór na codanna atá marcáilte ‘le haghaidh úsáid oifigiúil’ a fhágáil bán.
                        
                     
                  
                        •
                     
                     
                        
                           Uimhir aitheantais phearsanta (i.e. ní mór cáin phearsanta, uimhir slándála sóisialta nó uimhir aitheantais phearsanta ar leith atá comhchosúil leis an uimhir sin), seoladh, cód poist, uimhir theileafóin agus seoladh ríomhphoist a líonadh isteach, má bhaineann siad le hábhar. Mura mbaineann le hábhar, sonraigh ‘N/B’.
                        
                     
                  
                        •
                     
                     
                        
                           Ní mór an uimhir chánach breisluacha (CBL) agus an Uimhir chláraithe agus aitheantais oibreoirí eacnamaíocha a líonadh isteach (Uimhir EORI - is uimhir uathúil í seo, ar fud na hEorpa, arna sannadh ag údarás custaim an Bhallstáit d’oibreoirí eacnamaíocha a bhfuil baint acu le gníomhaíochtaí custaim), i gcás inarb ann dóibh. Murab ann dóibh, sonraigh ‘N/B’.
                        
                     
                  
                        •
                     
                     
                        
                           I gcás nach eol don iompróir an fhaisnéis, sonraigh ‘ní heol’.
                        
                     
                  
                        •
                     
                     
                        
                           Ní mór an fhoirm a líonadh isteach i gceann de theangacha oifigiúla an Aontais Eorpaigh a nglacann údaráis inniúla an Bhallstáit leo san áit ina ndéantar an dearbhú.
                        
                     
                  
               
                  Roinn 1: Ag teacht isteach san Aontas nó ag dul amach as
               
            
            Cuir tic leis an mbosca cuí lena shonrú an bhfuil an t-airgead tirim ag teacht isteach san Aontas nó ag dul amach as an Aontas.
            
               
                  Roinn 2: Sonraí an dearbhóra
               
            
            Ní mór sonraí pearsanta an dearbhóra a líonadh isteach sa roinn seo mar atá siad ar a dhoiciméad aitheantais.
            I gcás nach féidir an dearbhóir an nochtadh a shíniú go dlíthiúil, cuirfidh ionadaí dlíthiúil an dearbhóra an nochtadh isteach.
            
               
                  Roinn 3: Sonraí an airgid thirim
               
            
            Ní mór méid iomlán an airgid thirim ar iarradh nochtadh ina leith a líonadh isteach sa roinn seo. Sainítear ‘airgead tirim’ faoi ‘Faisnéis Ghinearálta’. Ní mór ar a laghad ceann de na roghanna [(i) airgeadra; (ii) ionstraimí soshannta iompróra nó (iii) tráchtearraí a úsáidtear mar stórtha luacha fíorleachtacha] a líonadh isteach.
            I gcás nach bhfuil dóthain spáis ar an bhfoirm nochta, ní mór bileoga breise a úsáid chun sonraí an airgid thirim a sholáthar. Nochtadh amháin atá san fhaisnéis uile a sholáthraítear agus ní mór na bileoga breise uile a uimhriú agus a shíniú.
            
               
                  Roinn 4: An gaol leis an airgead neamhthionlactha
               
            
            Cuir tic leis na boscaí cuí chun stádas an dearbhóra agus an gaol atá aige leis an airgead tirim a shainaithint. Is féidir roghanna eile a dhéanamh.
            
               
                  Roinn 5: Seoltóir an airgid thirim
               
            
            Ní mór an fhaisnéis faoin seoltóir a áireamh sa roinn seo, i gcás nach é an dearbhóir seoltóir an airgid thirim. Cuir tic leis an mbosca lena shonrú an duine nádúrtha nó duine dlítheanach é an seoltóir. Ní mór faisnéis faoin seoltóir a líonadh isteach i bhForoinn 5.A (le haghaidh duine nádúrtha) nó i bhForoinn 5.B (le haghaidh duine dlítheanach). Más duine nádúrtha é an seoltóir, ní mór na sonraí pearsanta a líonadh isteach mar atá siad ar a dhoiciméad aitheantais.
            
               
                  Roinn 6: Faighteoir nó faighteoir beartaithe an airgid thirim
               
            
            
               Aon fhaighteoir amháin
            
            I gcás nach é an dearbhóir aonfhaighteoir beartaithe an airgid thirim, ní mór faisnéis faoin bhfaighteoir nó faoi fhaighteoir beartaithe an airgid thirim a áireamh sa roinn seo.
            Cuir tic leis an mbosca cuí lena shonrú an bhfuil aonúinéir an airgid thirim ann agus cé acu is duine nádúrtha nó duine dlítheanach an t-aonúinéir. Ní mór faisnéis faoin aonúinéir a líonadh isteach i bhForoinn 6.A (le haghaidh duine nádúrtha) nó i bhForoinn 6.B (le haghaidh duine dlítheanach). Más duine nádúrtha é an faighteoir nó an faighteoir beartaithe, ní mór na sonraí pearsanta a líonadh isteach mar atá siad ar a dhoiciméad aitheantais.
            
               Níos mó ná faighteoir amháin nó faighteoir beartaithe amháin
            
            I gcás ina bhfuil níos mó ná faighteoir amháin nó faighteoir beartaithe amháin, ní mór an líon iomlán faighteoirí nó faighteoirí beartaithe a líonadh isteach sa bhosca cuí. Le haghaidh gach faighteoir breise nó faighteoir beartaithe breise, ní mór bileoga breise ar leithligh a líonadh isteach, ina dtugtar a cuid sonraí, méid an airgid thirim atá le fáil agus an úsáid a bhainfear as. Nochtadh amháin atá san fhaisnéis uile a sholáthraítear agus ní mór na bileoga breise uile a uimhriú agus a shíniú.
            
               
                  Roinn 7: Úinéir an airgid thirim
               
            
            
               Aon úinéir amháin
            
            Murab é aonúinéir an airgid thirim an seoltóir ná aonfhaighteoir beartaithe an airgid thirim, ní mór sonraí an aonúinéara a áireamh sa roinn seo.
            Cuir tic leis an mbosca cuí lena shonrú an bhfuil aonúinéir an airgid thirim ann agus cé acu is duine nádúrtha nó duine dlítheanach an t-aonúinéir. Ní mór sonraí an aonúinéara a líonadh isteach i bhForoinn 7.A (le haghaidh duine nádúrtha) nó i bhForoinn 7.B (le haghaidh duine dlítheanach). Más duine nádúrtha é an t-úinéir, ní mór na sonraí pearsanta a líonadh isteach mar atá siad ar a dhoiciméad aitheantais.
            
               Níos mó ná úinéir amháin
            
            I gcás ina bhfuil níos mó ná úinéir amháin ann, ní mór an líon iomlán úinéirí a líonadh isteach sa bhosca cuí. Le haghaidh gach úinéir breise, ní mór bileoga breise ar leith a líonadh isteach ina dtugtar a shonraí, an méid airgid thirim atá faoina úinéireacht, foinse eacnamaíoch an airgid thirim agus an úsáid atá beartaithe a bhaint as. Nochtadh amháin atá san fhaisnéis uile a sholáthraítear agus ní mór na bileoga breise uile a uimhriú agus a shíniú.
            
               
                  Roinn 8: Foinse eacnamaíoch an airgid thirim agus an úsáid atá beartaithe a bhaint as
               
            
            Ní mór Foroinn 8.A a líonadh isteach i gcónaí má tá aonúinéir ann agus an fhoinse eacnamaíoch ábhartha a shonrú.
            Ní mór Foroinn 8.B a líonadh isteach i gcónaí má tá aonfhaighteoir ann agus úsáid bheartaithe an airgid thirim a shonrú.
            Is féidir níos mó ná rogha amháin a roghnú i ngach Foroinn. Mura mbaineann aon cheann de na roghanna le hábhar, cuir tic leis an mbosca ‘eile’ agus sonraigh na sonraí.
            I gcás ina bhfuil níos mó ná úinéir amháin nó níos mó ná faighteoir amháin (nó faighteoir beartaithe), an fhaisnéis faoi fhoinse eacnamaíoch an airgid thirim agus an úsáid bheartaithe a bhainfidh na húinéirí agus/nó na faighteoirí (nó faighteoirí beartaithe) as, ní mór í a líonadh isteach ar bhileoga breise mar a luaitear thuas. Sa chás sin, cuir tic leis an mbosca ‘eile’ agus sonraigh ‘bileoga breise’.
            
               
                  Roinn 9: Síniú
               
            
            Cuir isteach an dáta, an áit agus an t-ainm, agus sínigh an nochtadh. Sonraigh an líon iomlán bileog breise a úsáideadh. Murar úsáideadh aon bhileog, sonraigh nialas (0). Is féidir leis an dearbhóir tic a chur leis an mbosca cuí chun cóip fhormhuinithe den nochtadh a iarraidh.
            CUID 3
            
               
            
               
            
               
                  NÓTAÍ MAIDIR LE hÚSÁID NA FOIRME
               
            
            
               Faisnéis ghinearálta
            
            Tá feidhm ag na nótaí maidir le húsáid na foirme a bhaineann leis an bhfoirm dhearbhúcháin airgid thirim a úsáid anseo freisin.
            
               
                  Roinn A: Uimhir na Bileoige Breise
               
            
            Ní mór bileoga breise a uimhriú le huimhreacha leantacha (i.e. 1 ar an gcéad bhileog bhreise a úsáidtear, 2 ar an dara ceann, etc.).
            Sonraigh an líon iomlán bileog breise a úsáidtear ar an dara leathanach d’fhoirm dhearbhúcháin airgid thirim.
            
               
                  Roinn B: Sonraí na Bileoige Breise
               
            
            Luaigh an chúis atá leis an mbileog bhreise a líonadh isteach. Níor cheart tic a chur ach le rogha amháin. Más infheidhme níos mó roghanna, úsáid bileog bhreise ar leithligh le haghaidh gach rogha bhreise.
            
                         
                     
                     
                        B.1: ‘Sonraí an airgid thirim’ ar leanúint: Ná roghnaigh an rogha seo ach i gcás nach bhfuil dóthain spáis le haghaidh an airgid thirim uile ar fáil i Roinn 4 ‘Sonraí an airgid thirim’ ar an bhfoirm dearbhaithe. Líon isteach Roinn C agus déan neamhaird de Ranna D agus E.
                     
                  
                         
                     
                     
                        B.2: Is é an t-iompróir an t-úinéir agus an faighteoir beartaithe a bhfuil cuid den airgead tirim le fáil aige: Roghnaigh i gcás inarb é an t-iompróir an t-úinéir agus an faighteoir beartaithe atá le cuid den airgead tirim a fháil. Le haghaidh gach úinéir agus faighteoir beartaithe eile, ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht agus méid an airgid thirim atá le fáil.
                        Sonraigh i bhForoinn D.1 agus i bhForoinn D.2 foinse eacnamaíoch agus úsáid bheartaithe an airgid thirim atá faoi úinéireacht an iompróra.
                     
                  
                         
                     
                     
                        B.3: Is faoi úinéireacht an iompróra atá cuid den airgead tirim: Roghnaigh i gcás ina bhfuil cuid den airgead tirim faoi úinéireacht an iompróra freisin. Le haghaidh gach úinéir eile, ní mór bileog bhreise ar leithligh a líonadh isteach.
                        Sonraigh i bhForoinn C méid an airgid thirim atá faoi úinéireacht an iompróra.
                        Sonraigh i bhForoinn D.1 agus i bhForoinn D.2 foinse eacnamaíoch agus úsáid bheartaithe an airgid thirim atá faoi úinéireacht an iompróra.
                     
                  
                         
                     
                     
                        B.4: Is é an t-iompróir an faighteoir beartaithe a bhfuil cuid den airgead tirim le fáil aige: Roghnaigh i gcás ina bhfuil cuid den airgead tirim faoi úinéireacht an aonfhaighteora bheartaithe freisin. Le haghaidh gach faighteoir beartaithe eile, ní mór bileog bhreise ar leithligh a líonadh isteach.
                        Sonraigh i bhForoinn C méid an airgid thirim atá le fáil ag an iompróir.
                        Sonraigh i bhForoinn D.2 úsáid bheartaithe an airgid thirim atá le fáil ag an iompróir.
                     
                  
                         
                     
                     
                        B.5: Úinéir eile atá ina fhaighteoir beartaithe a bhfuil cuid den airgead tirim le fáil aige (seachas an t-iompróir): Roghnaigh i gcás ina bhfuil níos mó ná úinéir amháin, agus nuair is faighteoir beartaithe an airgid thirim é gach úinéir. Le haghaidh gach úinéir atá ina fhaighteoir beartaithe den airgead tirim freisin, ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht an úinéara agus an méid atá le fáil aigesean agus ag an bhfaighteoir beartaithe.
                        Sonraigh i bhForoinn D.1 agus Foroinn D.2 foinse eacnamaíoch agus úsáid bheartaithe an airgid thirim atá faoi úinéireacht an úinéara agus an fhaighteora bheartaithe.
                        Ní mór sonraí an úinéara agus an fhaighteora bheartaithe a líonadh isteach i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
                         
                     
                     
                        B.6: An t-úinéir a bhfuil cuid den airgead tirim faoina úinéireacht (seachas an t-iompróir): Roghnaigh i gcás ina bhfuil níos mó ná úinéir amháin. Le haghaidh gach úinéir eile, ní mór bileog bhreise ar leithligh a líonadh isteach.
                        Sonraigh i bhForoinn C an chuid den airgead atá faoi úinéireacht an úinéara.
                        Sonraigh i bhForoinn D.1 agus Foroinn D.2 foinse eacnamaíoch agus úsáid bheartaithe an airgid thirim atá faoi úinéireacht an úinéara.
                        Ní mór sonraí an úinéara a líonadh isteach i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
                         
                     
                     
                        B.7: An faighteoir beartaithe a bhfuil cuid den airgead tirim le fáil aige (seachas an t-iompróir): Roghnaigh i gcás ina bhfuil níos mó ná faighteoir beartaithe amháin. Le haghaidh gach faighteoir beartaithe, ní mór bileog bhreise ar leithligh a líonadh isteach.
                        Sonraigh i bhForoinn C méid an airgid thirim atá le fáil ag an bhfaighteoir beartaithe.
                        Sonraigh i bhForoinn D.2 úsáid bheartaithe an airgid thirim atá le fáil ag an bhfaighteoir beartaithe.
                        Ní mór sonraí an fhaighteora bheartaithe a líonadh isteach i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
               
                  Roinn C: Sonraí an airgid thirim
               
            
            Mínítear ‘airgead tirim’ faoin roinn ‘Faisnéis Ghinearálta’ sna nótaí maidir le húsáid na foirme a bhaineann leis an bhfoirm nochta airgid thirim.
            
               
                  Roinn D: Foinse eacnamaíoch an airgid thirim agus an úsáid atá beartaithe a bhaint as
               
            
            Cuir tic leis na boscaí chun foinse eacnamaíoch agus úsáid bheartaithe an airgid thirim a shonrú faoi mar a shonraítear i Roinn B. Is féidir níos mó ná rogha amháin a roghnú. Murab infheidhme aon rogha, cuir tic leis an mbosca ‘eile’ agus sonraigh na sonraí.
            
               
                  Roinn E: Na daoine a bhfuil baint acu leis
               
            
            Cuir isteach sonraí pearsanta na ndaoine a bhfuil baint acu leis. Is féidir na daoine sin a bheith ina ndaoine nádúrtha nó ina ndaoine dlítheanacha. Ní mór duit tic a chur leis an mbosca cuí agus na sonraí a líonadh isteach.
            
               
                  Roinn F: Síniú
               
            
            Sonraigh an dáta, an áit, an t-ainm, sínigh é agus cuir an bhileog bhreise leis an bpríomhfhoirm dhearbhúcháin airgid thirim. Dearbhú amháin atá san fhaisnéis uile a sholáthraítear.
            CUID 4
            
               
            
               
            
               
                  NÓTAÍ MAIDIR LE hÚSÁID NA FOIRME
               
            
            
               Faisnéis ghinearálta
            
            Tá feidhm ag na nótaí maidir le húsáid na foirme a bhaineann leis an bhfoirm nochta airgid thirim anseo freisin.
            
               
                  Roinn A: Uimhir na bileoige breise
               
            
            Ní mór bileoga breise a uimhriú le huimhreacha leantacha (i.e. 1 ar an gcéad bhileog bhreise, 2 ar an dara bileog breise etc.).
            Sonraigh an líon iomlán bileog breise a úsáidtear ar an dara leathanach den fhoirm i dtaca leis an dearbhú nochta airgid thirim.
            
               
                  Roinn B: Sonraí na bileoige breise
               
            
            Luaigh an chúis atá leis an mbileog bhreise a líonadh isteach. Níor cheart tic a chur ach le rogha amháin. Más infheidhme níos mó roghanna, úsáid bileog bhreise ar leithligh le haghaidh gach rogha bhreise.
            
                         
                     
                     
                        B.1: ‘Sonraí an airgid thirim’ ar leanúint: Ná roghnaigh an rogha seo ach amháin i gcás nach leor an méid spáis atá ar fáil le haghaidh an airgid thirim uile i Roinn 3 ‘Sonraí an airgid thirim’ ar an bhfoirm dhearbhúcháin nochta. Líon isteach Roinn C agus déan neamhaird de Ranna D agus E.
                     
                  
                         
                     
                     
                        B.2: An seoltóir agus an t-úinéir a bhfuil cuid den airgead tirim faoina úinéireacht: Ná roghnaigh an rogha seo ach amháin i gcás ina bhfuil níos mó ná úinéir amháin agus nuair is seoltóir an airgid thirim é duine díobh sin. Le haghaidh gach úinéir, ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht an tseoltóra.
                        Sonraigh i bhForoinn D.1 agus i bhForoinn D.2 an fhoinse eacnamaíoch agus úsáid bheartaithe mhéid an airgid thirim atá faoi úinéireacht an tseoltóra.
                     
                  
                         
                     
                     
                        B.3: An t-aonfhaighteoir agus an t-úinéir a bhfuil cuid den airgead tirim faoina úinéireacht: Roghnaigh i gcás ina bhfuil níos mó ná úinéir amháin arb é aonfhaighteoir (nó aonfhaighteoir beartaithe) an airgid thirim é. Le haghaidh gach úinéir breise, ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht an aonfhaighteora.
                        Sonraigh i bhForoinn D.1 agus i bhForoinn D.2 an fhoinse eacnamaíoch agus úsáid bheartaithe an airgid thirim atá faoi úinéireacht an aonfhaighteora.
                     
                  
                         
                     
                     
                        B.4: An faighteoir nó an faighteoir beartaithe a bhfuil cuid den airgead tirim faoina úinéireacht: Roghnaigh i gcás ina bhfuil níos mó ná úinéir amháin arb é faighteoir (nó faighteoir beartaithe) an airgid thirim é. Le haghaidh gach úinéir agus/nó faighteoir (nó faighteoir beartaithe), ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht an fhaighteora agus atá le fáil aige.
                        Sonraigh i bhForoinn D.1 agus Foroinn D.2 foinse eacnamaíoch agus úsáid bheartaithe an airgid thirim atá faoi úinéireacht an úinéara agus an fhaighteora (nó an fhaighteora bheartaithe).
                        Ní mór sonraí an úinéara arb é an faighteoir (nó an faighteoir beartaithe) é freisin a líonadh isteach, i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
                         
                     
                     
                        B.5: Úinéir a bhfuil cuid den airgead tirim faoina úinéireacht: Roghnaigh i gcás ina bhfuil níos mó ná úinéir amháin. Le haghaidh gach úinéir, ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá faoi úinéireacht an úinéara.
                        Sonraigh i bhForoinn D.1 agus i bhForoinn D.2 foinse eacnamaíoch agus úsáid bheartaithe an airgid thirim atá faoi úinéireacht an úinéara.
                        Ní mór sonraí an úinéara a líonadh isteach i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
                         
                     
                     
                        B.6: An faighteoir nó an faighteoir beartaithe a bhfuil cuid den airgead tirim faoina úinéireacht: Roghnaigh i gcás ina bhfuil níos mó ná faighteoir (nó faighteoir beartaithe) amháin. Le haghaidh gach faighteoir (nó faighteoir beartaithe), ní mór bileog bhreise ar leithligh a líonadh isteach.
                        Sonraigh i Roinn C méid an airgid thirim atá le fáil ag an bhfaighteoir (nó ag an bhfaighteoir beartaithe).
                        Sonraigh i bhForoinn D.2 úsáid bheartaithe an airgid thirim atá le fáil ag an bhfaighteoir (nó ag an bhfaighteoir beartaithe).
                        Ní mór sonraí an fhaighteora bheartaithe a líonadh isteach i bhForoinn E.1 más duine nádúrtha é agus i bhForoinn E.2 más duine dlítheanach é.
                     
                  
               
                  Roinn C: Sonraí an airgid thirim
               
            
            Mínítear ‘airgead tirim’ faoin roinn ‘Faisnéis Ghinearálta’ sna nótaí maidir le húsáid na foirme a bhaineann leis an dearbhú nochta airgid thirim.
            
               
                  Roinn D: Foinse eacnamaíoch an airgid thirim agus an úsáid atá beartaithe a bhaint as
               
            
            Cuir tic leis na boscaí chun foinse eacnamaíoch agus úsáid bheartaithe an airgid thirim a shonrú faoi mar a shonraítear i Roinn B. Is féidir níos mó ná rogha amháin a roghnú. Murab infheidhme aon rogha, cuir tic leis an mbosca ‘eile’ agus líon isteach na sonraí.
            
               
                  Roinn E: Daoine a bhfuil baint acu leis
               
            
            Iontráil sonraí pearsanta na ndaoine a bhfuil baint acu leis. Is féidir na daoine sin a bheith ina ndaoine nádúrtha nó ina ndaoine dlítheanacha. Ní mór duit tic a chur leis an mbosca cuí agus na sonraí a líonadh isteach.
            
               
                  Roinn F: Síniú
               
            
            Sonraigh an dáta, an áit, an t-ainm, sínigh é agus cuir an bhileog bhreise leis an bpríomhfhoirm i dtaca leis an dearbhú nochta airgid thirim. Dearbhú amháin maidir le nochtadh atá san fhaisnéis uile a sholáthraítear.
         
      
      
         
            IARSCRÍBHINN II
            CUID 1
            
               
            CUID 2
            
               Foirm le haghaidh faisnéis anaithnid faoi rioscaí agus torthaí anailíse riosca a mhalartú i gcomhréir le hAirteagal 10(1)(d) de Rialachán (AE) 2018/1672
            
            
               
            
               
            
               
            
               
            
               
                  NÓTAÍ MAIDIR LE hÚSÁID NA FOIRME
               
            
            Ní mór an fhoirm seo a líonadh isteach agus a tharchur gach sé mhí i gcomhréir le hAirteagal 10(1)(d) agus Airteagal 10(5) de Rialachán (AE) 2018/1672 maidir le rialuithe ar airgead tirim atá ag teacht isteach san Aontas nó ag imeacht as an Aontas. Ní mór an fhaisnéis a chuimsiú inti a measann an Ballstát go mbeadh conclúidí tábhachtacha mar thoradh uirthi nó faisnéis a chuirfeadh breisluach suntasach le bainistíocht riosca agus i gcás ina bhféadfadh sé go mbeadh baol mór in áiteanna eile sa Aontas de thoradh na bagairte.
            
               
                  Cuid A
               
            
            Tabhair ainm an Bhallstáit atá ag seoladh na faisnéise, ainm an údaráis inniúil ábhartha agus an seoladh ríomhphoist.
            Soláthair an uimhir thagartha san fhormáid seo a leanas: An Ballstát, bliain, A (le haghaidh an chéad seimeastair) nó B (le haghaidh an dara seimeastar).
            Líon isteach an dáta agus an tréimhse thagartha.
            Sonraigh an bhfuil an Ballstát ag roinnt faisnéis anaithnid faoi rioscaí agus torthaí anailíse riosca le haghaidh na tréimhse tagartha. Mura bhfuil, níor cheart ach cuid A a uaslódáil sa Chóras Faisnéise Custaim.
            Cuir isteach an líon iomlán leathanach atáthar a sheoladh (lena n-áirítear cuid A).
            
               
                  Cuid B
               
            
            Faisnéis anaithnid faoi rioscaí agus torthaí anailíse riosca nach féidir a aisghabháil go díreach tríd an gCóras Faisnéis Custaim agus atá bunaithe ar chásanna aonair, ní mór an fhaisnéis sin a sholáthar sa chuid seo.
            Sonraigh cé acu is le hairgead tirim tionlactha nó le hairgead tirim neamhthionlactha a bhaineann an fhaisnéis.
            Má thugtar treocht nua nó patrún atriallach faoi deara, sonraigh sin agus soláthair faisnéis bhreise.
            Ciallaíonn treocht nua athrú nó claonadh ginearálta a tugadh faoi deara le déanaí i réimse ghluaiseacht fhisiciúil an airgid thirim.
            Ciallaíonn patrún atriallach a thugtar faoi deara patrún nó seicheamh a tharlaíonn arís is arís eile. Sonraigh cé acu is de thoradh rialú riosca-bhunaithe nó de thoradh seiceáil randamach an cás nó na cásanna atáthar a thuairisciú.
            Ciallaíonn rialuithe riosca-bhunaithe rialuithe atá bunaithe ar na critéir riosca i ndáil le gluaiseachtaí airgid thirim, agus go háirithe ar anailís riosca ina mbaintear úsáid as teicnící próiseála sonraí arb é is cuspóir di an riosca a aithint agus meastóireacht a dhéanamh air agus na frithbhearta is gá a fhorbairt, ar bhonn critéar a forbraíodh ar an leibhéal náisiúnta, ar leibhéal an Aontais, agus i gcás ina mbeidh fáil orthu, ar an leibhéal idirnáisiúnta.
            Ciallaíonn seiceálacha randamacha seiceálacha a dhéantar nach bhfuil bunaithe ar na critéir riosca i ndáil le gluaiseachtaí airgid thirim.
            Soláthair sonraí an cháis/na gcásanna (e.g. modus operandi speisialta, i gcásanna comhchosúla, nó faisnéis mhionsonraithe maidir le modh folaigh, etc.), sonraí maidir le cineál an airgid thirim (e.g. nótaí bainc d’ainmníocht ard, etc.) agus aon fhaisnéis neamh-ainmniúil eile a mheastar is tábhachtach a roinnt.
            Má tá pictiúir i gceangal leis an tarchur, sonraigh sin agus sonraigh a líon.
            Más gá, is féidir Cuid B a líonadh isteach roinnt uaireanta le haghaidh na tréimhse tagartha céanna.
            
               
                  Cuid C
               
            
            Ní mór Cuid C a líonadh isteach i gcás inar thionscain an Ballstát tionscadal riosca-dhírithe i réimse rialuithe an airgid thirim laistigh den tréimhse thagartha.
            Tabhair tuairisc ar an tionscadal a tionscnaíodh.
            Soláthair faisnéis faoi shainiúlachtaí an cháis, faoi na conclúidí ar thángthas orthu agus faoi aon bharúil ar thángthas uirthi. (e.g. faoin tréimhse, faoi na modhanna (e.g. madraí bolaíochta, scanadh), faoi scála na rialuithe a rinneadh etc.).
            
            Soláthair faisnéis faoi chás sampla má mheastar go bhfuil gá leis sin.
            Sonraigh cé acu is de thoradh rialú riosca-bhunaithe nó de thoradh seiceáil randamach an cás sampla.
            Má tá pictiúir i gceangal leis an tarchur, sonraigh sin agus sonraigh a líon.
            Más gá, is féidir Cuid C a líonadh isteach roinnt uaireanta ag brath ar an líon tionscadal a tionscnaíodh le haghaidh na tréimhse tagartha céanna.
            
               
                  Cuid D
               
            
            Soláthair faisnéis a mheastar is tábhachtach a roinnt, ach nach féidir a chuimsiú faoi Chodanna B ná C.
            Má tá pictiúir i gceangal leis an tarchur, sonraigh sin agus sonraigh a líon.